ทหารไทยตั้งสำรองเพิ่ม
ธนาคารทหารไทยห่วงเอ็นพีแอลขาขึ้น พร้อมตั้งสำรองเต็มสูบต่ออีกปีรักษาเงินกองทุน
23 ม.ค. 2559

ธนาคารทหารไทยห่วงเอ็นพีแอลขาขึ้น พร้อมตั้งสำรองเต็มสูบต่ออีกปีรักษาเงินกองทุน
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า แม้ภาวะเศรษฐกิจไทยจะผ่านจุดต่ำสุดเมื่อกลางปี 2558 และกำลังอยู่ในช่วงฟื้นตัว แต่ตามสถิติหนี้ที่ไม่ก่อให้เกิดรายได้ (เอ็นพีแอล) จะเพิ่มขึ้นต่อไปอีก 12-18 เดือน คาดว่าแนวโน้มเอ็นพีแอลของระบบสถาบันการเงินจะอยู่ขาขึ้นไปจนถึงสิ้นปี 2559
ทั้งนี้ ธนาคารทหารไทยยังคงนโยบายการทำธุรกิจอย่างรัดกุม โดยปี 2559 ตั้งเป้าเอ็นพีแอลไม่ให้เกิน 3% จาก 2.99% เมื่อสิ้นปีก่อนหน้า และคาดว่าจะมีการตั้งสำรองหนี้เสียใกล้เคียงกับปี 2558 ที่ธนาคารตั้งสำรองไป 5,479 ล้านบาท เพื่อรักษาระดับอัตราสำรองต่อหนี้เสียให้อยู่ที่เฉลี่ย 140-150%
สำหรับแผนธุรกิจในปีนี้ ธนาคารคาดว่าเศรษฐกิจเติบโต 3.5% ฟื้นตัวจากปีที่แล้วที่คาดว่าจะเติบโต 2.7% ดังนั้นธนาคารจึงตั้งเป้าหมายสินเชื่อรวมเติบโต 8-10% และเงินฝากเติบโตในระดับเดียวกัน ขณะที่รายได้ที่ไม่ใช่ดอกเบี้ย ตั้งเป้าว่าจะเพิ่มขึ้น 25-30% โดยมีอัตราผลตอบแทนต่อสินทรัพย์อยู่ที่ 13-14%
อย่างไรก็ดี กลยุทธ์สำคัญในปีนี้ คือ ดิจิทัลแบงก์กิ้งที่จะนำมาเป็นเครื่องมือในการเพิ่มประสิทธิภาพการให้บริการและการเข้าถึงลูกค้า โดยในกลุ่มลูกค้าธุรกิจ นอกจากจะมีบริการอี-การันตี สำหรับผู้รับงานจากภาครัฐแล้ว ธนาคารยังมีบริการธุรกรรมผ่าน ทีเอ็มบี คลิก ด้วย นอกจากนี้ธนาคารอยู่ระหว่าง การพัฒนาดิจิทัลแบงก์กิ้งเพื่อธุรกิจเอสเอ็มอี เพื่อยกระดับทั้งด้านการทำธุรกรรม และการปล่อยสินเชื่อ เพื่อให้การยื่นเอกสารง่าย และรู้ผลได้รวดเร็ว
นายโรนัลด์ บาร์ท ฮูชแมน ประธานเจ้าหน้าที่บริหาร ลูกค้ารายย่อย ธนาคารทหารไทย กล่าวว่า ปีนี้ธนาคารจะขยายฐานเงินฝากบัญชี มี บาย ทีเอ็มบี และเงินฝากไม่ประจำ หลังจากเติบโตถึง 30% เมื่อปีที่แล้วโดยเดือน ก.พ.นี้ จะเปิดตัวบริการในต่างจังหวัด โดยลูกค้าสามารถเปิดบัญชีทางออนไลน์และไปแสดงตัวที่ทุกสาขาของธนาคาร และในไตรมาส 4 จะเปิดบริการซื้อกองทุนรวมทุกประเภทผ่านโทรศัพท์มือถือได้